चेस एकेडेमीको उद्घाटन
युवा खेलाडी उत्पादन गर्ने लक्ष्यसहित राजधानीमा स्थापित हिमालयन चेस एकेडेमीको बिहीबार उद्घाटन गरिएको छ ।
काठमाडौँ — युवा खेलाडी उत्पादन गर्ने लक्ष्यसहित राजधानीमा स्थापित हिमालयन चेस एकेडेमीको बिहीबार उद्घाटन गरिएको छ ।राष्ट्रिय खेलकुद परिषदका सदस्यसचिव टंकलाल घिसिङ, एकेडेमीकी अध्यक्ष मोनालिसा खम्बू र राष्ट्रिय बुद्धिचाल प्रतियोगिताका पहिलो विजेता विकासमान लामाले एकेडेमीको लोगो अनावरण गरी उद्घाटन गरे ।सदस्यसचिव घिसिङले चेस विकासका लागि निजी लगानीमा हिमालयन चेस एकेडेमी स्थापना हुनु सराहनीय भएको बताए ।२०३६, ०३७ र ०३९ सालका च्याम्पियन लामाले आफ्नो अनुभव सुनाए, ‘हाम्रो पालोमा चेस खेल्न र खेल सामग्री जुटाउन गाह्रो थियो । अहिले धेरै सजिलो भएको छ । एकेडेमी स्थापनाले चेसको सिकाइलाई थप सहज बनाउने छ ।’नेपालमा राष्ट्रिय बुद्धिचाल प्रतियोगिता २०३६ सालमा सुरु भएको थियो, जहाँ पुरुष खेलाडी मात्रै सहभागी भएका थिए । महिलातर्फ पहिलोपल्ट राष्ट्रिय बुद्धिचाल प्रतियोगिता २०६५ सालमा गरिएको थियो, त्यसको उपाधि मोनालिसा खम्बूले जितेकी थिइन् । उनले नै स्थापना गरेकी हुन् हिमालयन चेस एकेडेमी ।अध्यक्ष खम्बूले अहिलेको पुस्तामा बौद्धिक ढंगले सोच्न सक्ने संस्कृतिको विकास र अन्तर्राष्ट्रिय प्रतियोगितामा चुनौती दिनसक्ने नेपाली खेलाडी उत्पादनका लागि एकेडेमी स्थापना गरिएको जानकारी गराइन् ।एकेडेमीले फागुनदेखि शनिबार र आइतबार कक्षा सञ्चालन गरिसकेको छ । त्यसमा ५ देखि १३ वर्षसम्मका ३० बालबालिका छन् । फिडे मास्टर रिजेन्द्र राजभण्डारी मुख्य प्रशिक्षक रहेको एकेडेमीले बिगिनर्स, एड्भान्स बिगिनर्स, इन्टरमिडियट र एड्भान्स गरी चारवटा कोर्स बनाएर प्रशिक्षण दिनेछ । 